ที่จริงต้องบอกว่าวันนี้มากินเพราะรถติดมากมายแถวสามย่าน เลยมาหลบจอดรถที่ตึกจอดรถของจุฬาฯ ซอย 11 นี่แหล่ะ ที่จอดรถเยอะดีค่าจอดรถไม่แพงด้วย ในที่สุดก็ได้กินโจ๊กร้านนี้เสียที ร้านเป็นห้องแถวริมถนน มีอยู่สองห้องแต่ไม่ติดกัน หาง่ายเวลาเปิดร้านมีคนมุงเต็มตลอด ป้ายก็เด่นเห็นชัด

มาว่ากันที่โจ๊ก ผมสั่งแบบธรรมดาและพิเศษมาอย่างละจาน เปรียบเทียบปริมาณแล้วไม่ต่างกันมากนัก ธรรมดา 40 พิเศษ 50 เพิ่มไข่ไก่ฟองละ 5 บาท เพิ่มไข่เถอะกินกับโจ๊กอร่อยจะตาย ว่าแล้วก็เริ่มกิน เนื้อโจ๊กเป็นปลายข้าวผสมข้าว เนื้อโจ๊กเลยไม่เนียนมากนักแต่รสชาดเข้มข้น อร่อยแทบไม่ต้องปรุง แต่ก็แอบสงสัยว่าบนโต๊ะเครื่องปรุงเยอะมาก ที่สำคัญมีพริกป่นและ "น้ำตาล" ด้วย. ไม่เข้าใจใครจะทานโจ๊กเป็นของหวานทำไม

และก็มาถึงเครื่องเคียงสำคัญ หมูสับ และเครื่องในหมู นั่นเอง ส่วนของหมูสับแอบไม่ประทับใจตรงที่เขาปรุงหมูสับจนเป็นหมูเด้ง พอกินกับโจ๊กแล้วสัมผัสรสมันแปลกๆ แต่รสชาดก็ยังโอเคอยู่ สำหรับเครื่องในที่นี่ใส่เครื่องในชิ้นใหญ่มากๆ เต็มปากเต็มคำดีเหลือเกิน

สรุปโดยรวมเป็นร้านโจ๊กที่อร่อยสมราคา (ถ้าไม่ใส่น้ำตาล) ร้านหาไม่ยาก บริการรวดเร็ว ราคาไม่แพง แต่ถ้าสั่งแบบธรรมดาคนทานเก่งอาจไม่พอกิน แนะนำให้สั่งสองชามหรือพิเศษไปเลย